Szülei: Lukácsy Kálmán és Welzenbach Rozália. 1944–45-ben a fegyveres ellenállási mozgalom tagja. 1945-ben a Budapesti Egyetemen magyar–francia szakos oklevelet szerzett; Eötvös-kollégista volt. 1945-ben közreműködött a Valóság c. folyóirat megalapításában, melynek 1947–49 között felelős szerkesztője. 1946–47-ben a Szikra Könyvkiadó lektora. 1948-ban az Országos Könyvhivatalban, 1949–51 között a Népművelési Minisztériumban dolgozott. 1951–56 között szabadúszó író. 1956-ban az Életképek című – meg nem jelent – folyóirat szerkesztője. Az ötvenhatos forradalomban való részvétele miatt 1960-ig nem publikálhatott. 1962–88 között az MTA Irodalomtörténeti Intézetének tudományos munkatársa, majd osztályvezetője volt. 1989-ben nyugdíjba vonult.